L 335/42
FI
Euroopan unionin virallinen lehti
29.12.2022
4 artikla
Aurinkoenergialaitteiden asentamista koskevan lupamenettelyn nopeuttaminen
1.
Lupamenettely, joka koskee aurinkoenergialaitteiden ja samalla paikalla sijaitsevien energiavarastojen, mukaan lukien rakennuksiin integroidut aurinkoenergiajärjestelmät ja katolle asennettavat aurinkoenergialaitteet, asentamista olemassa oleviin tai tuleviin keinotekoisiin rakenteisiin, keinotekoisia vedenpintoja lukuun ottamatta, ei saa ylittää kolmea kuukautta edellyttäen, että tällaisten rakenteiden ensisijaisena tavoitteena ei ole aurinkoenergian tuotanto.
Poiketen siitä, mitä säädetään direktiivin 2011/92/EU 4 artiklan 2 kohdassa ja liitteessä II olevan 3 kohdan a ja b alakohdassa, joko luettuna yksin tai yhdessä mainitun direktiivin liitteessä II olevan 13 kohdan a alakohdan kanssa, tällaisten aurinkoenergialaitteiden asennus vapautetaan tapauksen mukaan vaatimuksesta määrittää, onko hankkeesta tehtävä ympäristövaikutusten arviointi, tai vaatimuksesta tehdä erityinen ympäristövaikutusten arviointi.
2.
Jäsenvaltiot voivat jättää tietyt alueet tai rakenteet 1 kohdan säännösten soveltamisalan ulkopuolelle kulttuuri­ perinnön tai historiallisen perinnön suojeluun liittyvistä syistä taikka maanpuolustuksellisiin etuihin tai turvallisuuteen liittyvistä syistä.
3.
Kun on kyse lupamenettelystä, joka koskee kapasiteetiltaan enintään 50 kW:n aurinkoenergialaitteiden asentamista, myös itse tuotettua uusiutuvaa energiaa käyttäville kuluttajille, eivätkä asiaankuuluvat viranomaiset tai yksiköt anna vastausta kuukauden kuluessa hakemuksen jättämisestä, lupa katsotaan myönnetyksi edellyttäen, että aurinkoenergia­ laitteen kapasiteetti ei ylitä jakeluverkkoliitännän olemassa olevaa kapasiteettia.
4.
Jos tämän artiklan 3 kohdassa tarkoitetun kynnysarvon soveltaminen aiheuttaa merkittävää hallinnollista rasitetta tai rajoittaa sähköverkon toimintaa, jäsenvaltiot voivat soveltaa alempaa kynnysarvoa edellyttäen, että se on yli 10,8 kW.
5.
Kaikki tässä artiklassa tarkoitetuista lupamenettelyistä johtuvat päätökset on julkistettava voimassa olevien velvoitteiden mukaisesti.
5 artikla
Uusiutuvan energian tuotantolaitosten päivittäminen
1.
Hankkeiden päivittämistä koskeva lupamenettely, mukaan lukien luvat, jotka liittyvät niiden verkkoon liittämiseen tarvittavan omaisuuden parantamiseen, jos päivitys johtaa kapasiteetin kasvuun, ei saa ylittää kuutta kuukautta, ympäristö­ vaikutusten arviointi mukaan luettuna, jos sitä vaaditaan asiaa koskevassa lainsäädännössä.
2.
Jos uusiutuvan energian tuotantolaitoksen päivittäminen kasvattaa kapasiteettia enintään 15 prosenttia, verkkoliitännät siirto- tai jakeluverkkoon on sallittava kolmen kuukauden kuluessa hakemuksen jättämisestä asiaankuuluvaan yksikköön, paitsi jos on olemassa perusteltuja turvallisuusongelmia tai järjestelmän komponentit ovat teknisesti yhteensopimattomia, sanotun kuitenkaan vaikuttamatta tarpeeseen arvioida mahdollisia ympäristövaikutuksia tämän artiklan 3 kohdan mukaisesti.
3.
Jos uusiutuvan energian tuotantolaitoksen tai siihen liittyvän verkkoinfrastruktuurin, joka tarvitaan uusiutuvan energian integroimiseksi sähköjärjestelmään, päivittäminen edellyttää sen määrittämistä, sovelletaanko hankkeeseen ympäristövaikutusten arviointimenettelyä, tai hankkeelle on tehtävä ympäristövaikutusten arviointi direktiivin 2011/92/EU 4 artiklan nojalla, tällainen ennakkomääritys ja/tai ympäristövaikutusten arviointi on rajattava koskemaan muutoksen tai laajennuksen mahdollisia merkittäviä vaikutuksia alkuperäiseen hankkeeseen verrattuna.